  Виталий Пронин 4-тӥ-8-тӥ июле Сюмси черкогуртын ортчо гурт спортсменъёслэн гужем шудонъёссы. Вань ёросъёсысь сюрслэсь ятыр куноос люкаськизы татчы. Бадӟым ужрадлы сюмсиос арлэсь кема дасяськизы. Гурт шудонъёсты усьтон сӥземын вал нюлэслы.Куд-ог ёросъёсын Гурт шудонъёсты 3 пол ортчытӥзы ни. Шаерысьтымы 3 пичи ёросъёсын - Сюмси, Сьӧлта но Кияса - та дырозь одӥг пол но ӧй вал на. Туэысен та список одӥглы кулэсмиз. Сюмси ёросын та нуналъёсы бадӟым праздник. Жаляса верано, куноосты ёрос зорен пумитаз: я ведра дурысь кисьтэ, я кыдыра. Озьы ке но гуртысь спортсменъёсты со уг кышкаты, ӵошатсконъёс чакламъя ортчо.Берло аръёс ӵоже Сюмси черкогурт тодманы луонтэм воштӥськиз. Гурт шудонъёслы шуыса черкогуртын кылдӥзы туала куронъёслы тупась стадион, спорт комплекс. Школа, нылпи сад, культурая юрт, техникум  но мукет объектъёс быдэсак выльдӥськизы. Гуртоос понна тужгес шумпотымонэз - черкогуртысь сюресъёс кышъямын-тупатъямын, куд-ог интыосын выль асфальт кисьтэмын.Кыкетӥ арзэ гужем шудонъёс 4 нунал ӵоже кыстӥсько. Мугорез кыдатон культурая, спортъя но егитъёсын ужан политикая министрлэн воштӥсез Павел Вечтомов валэктӥз:- Кылем арын Сарапул ёросысь Сигаево черкогуртын ортчем гужем шудонъёсы Россиысь гурт хозяйствоя министр вуылӥз, соин валче шудонъёсты усьтон ужрадэз одӥг нуналлы азьпала выжтоно луиз. Судьяослы сяна, гуртысь спортсменъёслы но со туж кельшиз, нокытчы дыртонэз, пе, ӧвӧл. Туэ но шудонъёсты усьтон ужрад среда нуналэ вал, нош йылпумъяськоз ӵошатскон котьку сямен - субботае. Ӵошатско полиатлонистъёс.Азьвыл аръёсы сямен ик таяз учыре но шаерысьтымы спортъя ӵошатсконлэсь мынэмзэ дунъяны вуылӥзы Россиысь куноос - Капчи атлетикая федерациысь специалистъёс. Со сяна, Удмурт Олимпиадае нырысьсэ вуэмын Татарстанысь спортсменъёслэн командазы.14 дисциплиная 80-лэсь трос комплект медальёс дасямын. Гурт шудонъёслэн берпуметӥ нуналазы 100 метре бызьылонъя финалъёс ортчо. Ӵем дыръя отчы пырисько калыккуспо классъем спортъя мастеръёс. Жаляса верано, вазь ӵукна та ӵошатсконэз учкисьёс трос ӧз люкаськылэ. Туэысен югдурез тупатыны малпазы, табере капчи атлетъёс ас быгатонлыкъёссэс возьматозы ӝытазе - гозы кыскан азьын. Угось ӵапак соку стадионэ тужгес трос калык люкаське.- Выльдонъёс сярысь ке верано, гуртоослы нырысьсэ возьматоно кариськимы скандинав амалъя шонер вамышъянэз, - веранзэ азьланьтэ Павел Юрьевич. - Берло аръёсы спортысь та амал тужгес зол вӧлмыны кутскиз, ГТО-лэсь куронзэ быдэстонэ но пыртэмын ни. Гурт шудонъёс дыръя нырысь ик Ижысь специалистъёс мастер-класс возьматозы, нош собере эстафета ортчоз. Котькуд командаын 4 мурт луыны кулэ, ваньзы стадионэтӥ 1 круг ортчозы. Котькуд командаын 4 мурт луыны кулэ, ваньзы стадионэтӥ 1 круг ортчозы.Черкогуртысь стадионын 2 ӝыт ни улмолы усён инты ӧй вал. 4-тӥ июле Гурт шудонъёсты усьтонлэн генеральной репетициез ортчиз, толон ӝыт - сӥё-дано усьтон. Стадионэ турлы буёло костюмъёсын пӧрмытскем ёрос командаос люкаськизы. Ужрадэз усьтон быдэсак герӟаськемын вал нюлэс тематикаен. Сюмси ёрос дано луэ шулдыр инкуазеныз, узы-борызы но губизы быдэс шаермылы тырмымон. Гурт шудонъёслэн утисьсы но - Тӧдьыгуби.Та нуналъёсы ик черкогуртын нырысьсэ ортче луолэсь скульптураос лэсьтонъя вожвылъяськон. Таӵе ӵектонэн потӥз ёрос администрация. Лэсьтэм скульптураос кема мед чидалозы шуыса, луо нимысьтыз суралтэмын.Пусйыны кулэ мукетсэ но: черкогуртсэс шулдыртонэ пичиез но, бадӟымез но калык мыло-кыдо пыриськиз. Семьяос, огазеяськонъёс но предприятиос  азбар котыръёссэс турлы сяськаосын, тунсыко скульптураосын чеберъяллям. Гуртоос нимысьтыз тау каро ужбергатӥсьёслы но. Кылсярысь, Сергей Гурьянов сюлмаськемъя черкогуртын 8-тӥ июле усьтӥськоз эшшо одӥг шутэтскон инты - «Венец любви» беседка. Нош Анатолий Овчинников пукон интыос - ӟусъёс - лэсьтылэм. Черкогуртлэсь чеберскемзэ гурт калык но синйылтӥз, тужгес но паймизы но шумпотӥзы фейерверклы.Валентина Емельянова Туспуктэмъёс: Раиса Волкова, Валентина Емельянова, udmurt.ru   